Venstres næstformand, Kristian Jensen, blev ikke behandlet helt fair, da han tirsdag aften medvirkede i 19 Nyhederne på TV 2.

Det erkender tv-stationen nu efter en aften, der bød på kritik og debat om interviewet med Venstre-profilen.

I interviewet stillede nyhedsværten Divya Das spørgsmål ved, hvorvidt Kristian Jensen citerede en rapport fra EU's grænsekontrolagentur Frontex korrekt. Men tonen var mere end almindelig aggressiv, og hjemme i stuerne lignede V-næstformanden en mand på glatis, selvom han talte sandt og citerede korrekt.

»Det kunne i sammenhængen fremstå som om, vi beskyldte Kristian Jensen for at fejlcitere årsrapporten fra Frontex. Det er meget beklageligt. Kristian Jensens henvisning til rapportens ordlyd om en sammenhæng mellem et lands økonomiske ydelser og antal syriske flygtninges ansøgning om asyl i det pågældende land er helt korrekt,« siger TV 2 Nyhedernes chefredaktør, Hans Peter Blicher, til tv2.dk.

Læs også:

I sit forsvar af det flygtningeudspil, som Venstre havde præsenteret tidligere på dagen, nævnte Kristian Jensen en rapport fra Frontex, der blandt andet peger på, at nogle asylansøgere, særligt blandt syrere, rejser mod lande, hvor de kan få de største sociale ydelser.

Alligevel siger Divya Das flere gange i interviewet, at der “ikke er videnskabeligt belæg” for det, som Kristian Jensen siger.

»Er det ikke korrekt forstået, at du ikke aner, om den politik, du vil føre, vil have nogen som helst indflydelse på, hvor mange der søger til Danmark. Du aner det faktisk ikke,« sagde Divya Das blandt andet.

Læs også:

Men onsdag beklager TV 2 altså, at de to parter “taler forbi hinanden”, som stationen formulerer det på sin hjemmeside.

Selv forklarer Divya Das, at hun i sine spørgsmål henviste til en anden del af rapporten end den, som Kristian Jensen selv taler om.

»Det er ikke fordi, at jeg siger, at Kristian Jensen taler usandt. Det er ikke det, jeg er ude på. Jeg udfordrer ham på, at han siger, at regeringer vil få held med at få færre asylansøgere ved at give dem færre penge. Det siger Frontex faktisk intet om,« siger hun og fortsætter:

»Jeg anfægter jo ikke den 1,5 linje, der står i Frontex’s rapport om, at den undersøgelse af den syriske gruppe viser, at nogle især vælger at rejse til lande med stort velfærd. Det anfægter jeg slet ikke. Men det kommer til at lyde sådan,« siger hun til tv2.dk.

Læs også:

TV 2 har tidligere måttet beklage det meget famøse interview med Panoramas direktør, Morten Broager, der blev mødt af en hær af journalister i et voldsomt og pågående interview i Tivoli på en af de første dage af valgkampen.